
Esipuhe toiseen painokseen


Joulukuussa 2021 ilmestyi omakustanteeni Portaan Talonen. Otin kirjasta tuolloin vain pienen painoksen, jonka sain myytyä loppuun nopeasti. Kiitos hyvästä myyntimenestyksestä kuuluu sukulaisille ja tuttaville, jotka olivat kiinnostuneita hankkimaan kirjan itselleen. Erityinen kiitos niille Buchtin sukuseuran jäsenille, jotka mainostivat kirjaa sosiaalisessa mediassa. Tämän vuoksi sain yhteydenottoja kaukaisiltakin sukulaisilta, joista en ollut koskaan aikaisemmin kuullut. Portaan Taloseen liittyviä yhteydenottoja olen saanut vielä ihan viime päiviin saakka. Kirjasta saamani palaute rohkaisi minua toisen painoksen ottamiseen. Tähän toiseen painokseen olen lisännyt emeritus professori Pekka Salomaan isästään Urho Salomaasta kirjoittamasta kirjasta Kuvia Lounais-Hämeestä hyvän luonnehdinnan Portaan kylän maisemista.


Toinen tähän painokseen lisätty osuus koskee isoäitini isoisälle Adolf Lindebergille tullutta kirjeenvaihtoa hänen Mustialan opintojen aikaiselta ystävältään Isak Lindbergiltä. Opiskelujen jälkeen Lindberg toimi Mustialan jälkeen ensin tilanhoitajana Toppjoen kartanossa, Angelniemellä ja tämän jälkeen kanavavahtina sekä luotsina Strömman kanavalla Kemiönsaarella. Perusteluna tämän kirjoitukseen mukaan ottamiselle on se, että jos kauan sitten eläneet sukulaiset ja heidän elämänvaiheensa ovat sukututkimuksen kohdehenkilöinä kiinnostavia, niin vähintään yhtä kiinnostavia ovat ne ihmiset, jotka ovat olleet näiden kohdehenkilöiden kanssa tekemisissä.


Salossa äitienpäivänä 11.5.2025


Kirjoittaja









1. Johdanto


Isoäitini Elli Männikön talossa oli huone, joka oli yleensä vierailta suljettu. Sen ovi oli lukittu ja sitä käytettiin lähinnä varastona. Talvisin sitä ei lämmitetty. Ainoana poikkeuksena muistan tätini Lea Ahtolan muistotilaisuuden kylmänä tammikuisena päivänä vuonna 1977. Silloin osa saattoväestä istui ja kahvitteli erikseen lämmitetyssä huoneessa. Muistan, kuinka pienenä poikana katselin tuon huoneen seinällä roikkunutta kehystettyä vakavailmeisen vanhan miehen valokuvaa. Kysyin isoäidiltä, kuka kuvassa on. Hän vastasi, että se on hänen isänsä Otto Talonen.

Kuva 1. Otto Talonen (1853-1915).





Kävin lapsena kuuntelemassa isoäitini tarinoita. Ne herättivät kiinnostuksen sukua kohtaan ja ovat innostaneet tekemään myös tämän kirjoitelman. Tarinoiden kuulemisen lisäksi oli mielenkiintoista nähdä samalla vanhoja valokuvia 1900-luvun alusta. Vanhimmat kuvat oli otettu jo ennen Suomen itsenäistymistä vuonna 1917. Osa kuvista oli niin sanottuja visiittikortteja, joita ihmisillä oli tapana otattaa itsestään. Ne olivat oman aikansa sosiaalista mediaa. Kuvia vaihdettiin ja niitä pidettiin esillä kodeissa sukulaisten ja ystävien katsottavina. Osa kuvista oli maaseudulla kiertäneiden valokuvaajien ottamia. Monet isoäidin kuvissa esiintyneistä ihmisistä ovat jääneet minulle tuntemattomiksi. Olen ottanut tähän kertomukseen osan näistä kuvista. Mukaan ottamieni kuvien valokuvaajien henkilöllisyydet eivät ole tiedossani.


Isoäitini kuoli 93-vuotiaana lokakuussa 1986. Itse olin tuolloin vasta seitsemäntoistavuotias. Muistan vielä monia yksityiskohtia isoäitini kertomista tarinoista. Valitettavasti en kirjoittanut niitä tuolloin muistiin. Menneisyys ei odota missään valmiina historiaa tutkivan ilmestymistä paikalle.1 Tämän kirjoitelman tavoitteena on rakentaa kuva siitä ympäristöstä, jossa isoäitini ja hänen perheeseensä kuuluneet elivät. Sukulaisten lisäksi isoäidin kertomuksissa esiintyi myös muita, pääasiassa paikallisia ihmisiä. Valitettavasti en osaa heitä nimetä. Ajallinen etäisyys noista isoäitini kertomista tapahtumista vaikuttaa siihen, että enää ei ole elossa ketään aikalaisia niistä kertomassa. On vaikeaa verrata, jos jollakulla aikalaisella olisi ollut näistä asioista erilaisia kokemuksia. Valitettavasti isoäidiltäni ei ole säilynyt kirjeitä tai päiväkirjoja. Sen sijaan hänelle kuuluneita valokuvia on tallella. Ihmisten ja talojen lisäksi niihin oli otettu mukaan muassa polkupyöriä, jotka yleistyivät 1900-luvun alussa jo maaseudullakin. Kuvituksena käyttämäni valokuvat ovat peräisin isoäitini jäämistöstä, ellei toisin mainita. Valokuvien lisäksi olen käyttänyt lähteinä Forssan museon kokoelmiin talletettuja Tammelan Portaan kylässä sijaitsevan Talosen augmenttitilan2 asiakirjoja, jotka isäni serkku Inga Anttila (os. Talonen) on museolle luovuttanut. Näihin asiakirjoihin kuuluu muun muassa perunkirjoja ja Suomen Hypoteekkiyhdistyksen Talosen tilasta 1880-luvulla laatima tilakatselmuksen arviointikirja. Etenkin perunkirjoista ja huutokauppaluetteloista saa hyvän käsityksen niistä irtaimistoissa luetelluista esineistä, joita ihmiset runsas sata vuotta sitten tarvitsivat päivittäisessä elämässään.


Olen käyttänyt kirjoitelmassani tekstejä, jotka auttavat taustoittamaan ja havainnollistamaan suomalaisessa yhteiskunnassa ja etenkin maaseudun ihmisten elämässä tapahtunutta muutosta. Tämä on ollut tarpeen, jotta isoäitini ja hänen aikalaistensa elämästä voisi saada hahmoteltua jonkinlaista aavistusta niistä olosuhteista, joissa he ovat eläneet. Kirjoitustyön edetessä mieleeni on noussut kysymyksiä, joista osa jää vaille vastauksia. Ne ihmiset, jotka olisivat voineet vastata näihin kysymyksiin, ovat jo siirtyneet ulottumattomiin. Eläytyminen menneillä vuosikymmenillä ja -sadoilla eläneiden ihmisten tilanteisiin on tietyssä määrin mahdollista, mutta samalla menneisyyttä tutkivan on muistettava, etteivät tapahtumille ja teoille annetut merkitykset sittenkään ole samoja, joita menneisyyden ihmiset antoivat niille omassa ympäristössään. Historiantutkimuksessa on yhä enemmän siirrytty suurmiesten ja suurten tapahtumien sijaan tutkimaan ns. tavallisten ihmisten elämää ja arkea. Samoin tässä kirjoitelmassa tutkimuksen kohteena on lounaishämäläisen talonpoikaissuvun vaiheet 1800-luvun jälkimmäiseltä puoliskolta 1900-luvun alkuun.3

Kuva 2. Wilhelmiina ja Otto Talonen. Hannu Männikön kokoelmat.








1 Ranta-Meyer 2008, 9.


2 Augmenttitila oli ruotujakoisessa sotalaitoksessa ratsutilalle määrätty aputila, joka maksoi veronsa päätilalle, jos tämän verot eivät riittäneet ratsumiehen ja hevosen kustannuksiin.


3 Ranta-Meyer 2008, 10.









2. Portaan kylä


Emeritus professori Pekka Salomaa kuvailee isästään, taiteilija ja kansakoulunopettaja Urho Salomaasta, kirjoittamassaan kirjassa Kuvia Lounais-Hämeestä, kuinka Portaan kylän luonto eroaa selvästi Etelä-Tammelan kylien luonnosta. Salomaan mukaan oikeastaan kaikki Lounais-Hämeen kylät ovat maisemaltaan erilaisia. Torron, Sukulan ja Riihivalkaman maisemaan antoi erikoisen leimansa Torron suo. Portaan kylän maisemia Salomaa luonnehtii seuraavasti:


Portaasta lopen suuntaan matkattaessa kiintyy sen sijaan huomio Pernun hiekkaperäiseen nummimaisemaan ja mäntymetsiin, jotka tekevät maiseman vaaleanvihertäväksi ja täysin Etelä-Tammelan soisen maaperän päälle kasvaneen puuston sävyttämästä maisemasta poikkeavaksi. Soraharjumuodostelmassa on jo Tammelan kirkonkylässä nähtävissä ja Saaren kansanpuiston alueen harjut ovat kaikkien tuntemat. Portaasta Räyskälän suuntaan matkatessa sävyttävät yleiskuvaa harjujen lisäksi lukuisat kirkasvetiset metsäjärvet.4


Porras on ollut tyypillinen raittikylä, jonka rakennukset ovat tiiviisti lähellä toisiaan ja ohi kulkevan Härkätien välittömässä läheisyydessä. Perinteinen käsitys Portaan kylän nimen alkuperästä viittaa suoperäiseen maastoon ja tarpeellisiin porrassiltarakenteisiin Härkätiellä. Kylän läpi virtaavan Turpoonjoen ylittäminen onnistui vain siltaa pitkin.5 Sanonnan mukaan Tammela on suurpitäjä. Se on kahdelle portaalla korotettu ja letkulla jatkettu. Sanonnassa viitataan Portaan, Lautaportaan ja Letkun kyliin.6 Emeritus professori Matti Klinge arvioi Portaan kylätalolla pidetyssä Hämeen Härkätie -seminaarissa pitämässään esityksessä menneinä vuosisatoina vuodenaikojen sääolosuhteiden vaikuttaneen merkittävästi siihen, kuinka paljon Härkätietä pitkin kuljettiin. Talvella ja kelirikon aikaan kuljettiin vähemmän, kun taas sulan maan aikaan liikenne oli vilkkaampaa. Härkätien nimelle Klinge löysi kaksi eri selitystä, jotka eivät välttämättä sulje toisiaan pois. Yhtäältä tietä pitkin on kuljetettu härkiä myytäviksi ja teurastettaviksi Turkuun. Toisaalta Härkätien nimen alkuperä voisi olla ruotsinkielisessä sanassa ”härväg”, eli tie, jota pitkin sotajoukot ovat kulkeneet. Klinge mainitsi Tanskasta löytyvän tiennimiä, jotka tukevat viimeksi mainittua selitystä.7





4 Salomaa 1994, 73.


5 Ojanen 1992, 73.


6 Hämeen Härkätiellä 2002, 102.


7 Portaan kylässä. YLE Areena. https://areena.yle.fi/1-66761358. Viitattu 10.05.2025.









3. Perhe ja avioliitto


Isoäitini isä Otto Talonen oli syntynyt Rengon Vehmaisissa 13.8.1853 Erik ja Heta Eskolan perheeseen. Isä Erik Eskola kuoli vielä samana vuonna. Otto Talosen sukunimi oli alun perin Eskola.8 Hän otti sukunimekseen Talonen, joka oli hänen vaimonsa kotitilan nimi. Hänet ja Wilhelmiina Lindeberg vihittiin 9.12.1875. Wilhelmiina oli syntynyt 9.5.1853. Hänen vanhempansa olivat Adolf Fredrikinpoika (1817–1895) ja Maria Kristiina Juhontytär (1823–1904) Lindeberg.9 Tuohon aikaan oli hyvin tavanomaista, että ihmiset vaihtoivat sukunimensä avioituessaan tai muuttaessaan uuteen paikkaan. Sukunimien käyttö ei ollut vakiintunutta. Samoin ihmisten rippikirjoihin merkittyjen etunimien kirjoitusasu saattoi poiketa siitä, millä nimillä heidän perheenjäsenensä tai muut aikalaiset heitä kutsuivat. Esimerkiksi Oton ja Wilhelmiinan vanhinta tytärtä Sofia Wilhelmiinaa kutsuttiin nimellä Sofi, toiseksi vanhinta lasta Otto Oskaria kutsuttiin nimellä Oskari ja kolmantena syntynyttä lasta Johan tai välillä Juho Alfredia kutsuttiin nimellä Jonne. Samoin neljäntenä syntyneestä Kaarle Augustista käytettiin nimeä Kalle.


Maatalousyhteiskunnan periaatteisiin kuului, että vertaiset avioituivat keskenään. Talollisten pojat avioituivat talollisten tyttärien kanssa, piiat renkien ja pappilan tyttäret pappien tai papin poikien kanssa. Sen sijaan naisten ja miesten oikeudellinen asema poikkesi toisistaan. Vasta 1890-luvulla naimattomien naisten täysivaltaisuusikäraja laski kahdestakymmenestäviidestä kahteenkymmeneenyhteen, kuten miehillä. Täysivaltaisuuteen kuului oikeus hallita omaisuuttaan sekä ansiotulojaan.10


Tammelan ja Someron tilallisia tutkineen Seppo Kemppaisen mukaan avioliittoja suunniteltaessa talonpoikaisessa yhteisössä otettiin ennen kaikkea huomioon morsiamen tai kotivävyn varallisuus. Etenkin rusthollarit pitivät usein kiinni omasta arvostaan, eli ratsutilallisen poika nai usein ainoastaan ratsutilallisen tyttären. Puolisoa saatettiin hakea vaikka naapuripitäjästä, ellei sopivaa aviokumppania löytynyt lähempää. Avioliittoa solmittaessa ajateltiin sekä sisäistä yhtenäisyyttä että erottumista muista paikallisista ryhmistä. Kemppainen toteaa, että vuosien 1770–1860 välisenä ajanjaksona avioliittoa on pidetty taloudellisena sopimuksena, johon osapuolet päätyivät vasta tarkan harkinnan jälkeen. Hän huomauttaa kuitenkin, että yhtenäisyydestään huolimatta Someron ja Tammelan ratsutilalliset eivät muodostaneet erillistä yhteiskuntaluokkaa paikallisyhteisössään. Ratsutilallisilla oli tarve pitää hyviä suhteita alueen muihin talollisiin. Avioliittoa suunniteltaessa myös vauraasta talollisperheestä tuleva puolisokandidaatti oli varteen otettava vaihtoehto. Aina talolliset eivät kuitenkaan onnistuneet saamaan lapsiaan naimisiin maata omistavaan yhteiskuntaryhmään kuuluvan kanssa. Tällöin toisena osapuolena on ollut jostain muusta, yleensä alemmasta yhteiskuntaryhmästä lähtöisin ollut henkilö. Näissä tapauksissa aviopuolison isän ammatti on ollut muun muassa palkollinen, mylläri, torppari, suutari, merimies, sotilas tai päällysmies.11


Läntisessä Etelä-Suomessa kotona vihkiminen oli tapana 1700-luvun alkupuolelta lähtien. Silloin siitä vaadittiin erillinen maksu kirkon kassaan. Vuosina 1810–1850 vihittiin Länsi-Hämeessä tutkituista kahdeksassa pitäjästä kuudessa yli puolet pareista kotona. Loput vihille menneistä pareista menivät naimisiin joko kirkossa tai pappilassa. Vihkipaikan valintaan vaikutti seudun perinteisen tavan ohella avioon menneen parin sosiaalinen asema. 1900-luvun alussa läntisen Etelä-Suomen alueella talollisten lapset vihittiin kotona ja torpparien sekä mökkiläisten lapset ja palvelusväki pappilassa tai sakastissa. Ellei talollisten lapsille pidetty häitä, hekin kävivät vihillä pappilassa. Säätyläiset ja virkamiehet vihittiin kirkossa.12


Perhe on kulttuurisidonnainen käsite. Siihen voidaan katsoa kuuluvan vanhempien ja lasten lisäksi myös muita, kuten naimattomia sukulaisia. Väestörakenteen kehittymistä osana yhteiskunnan muutosprosesseja voidaan tutkia perheen käsitteen avulla.13 1700-luvulta lähtien länsieurooppalaisen perhemallin yleisenä piirteenä on vähitellen alkanut kuolleisuuden aleneminen. Samaan aikaan syntyvyys on hyvin korkea. Aikaisemmin sekä syntyvyys että kuolleisuus olivat korkealla tasolla. Esimerkiksi Wilhelmiina Talosen vanhemmat Adolf ja Maria Lindeberg saivat kuusi lasta, joista neljä kuoli pienenä. Wilhelmiinan lisäksi aikuisikään asti eli hänen vuonna 1859 syntynyt siskonsa Olga Maria.14 1800-luvun loppupuolella Suomessa elettiin korkean syntyvyyden ja suhteellisen alhaisen kuolleisuuden aikaa. Etenkin lapsikuolleisuuden määrä alenee. Tämä ajanjakso oli samalla runsaslapsisten perheiden aikakautta.15 Otto ja Wilhelmiina Talosen perheeseen syntyi vuosina 1876–1893 yhdeksän lasta, joista viisi ehti elää täysiikäisiksi.16


Talosen sisarusten lapsuudessa 1800- ja 1900-lukujen vaihteessa lasten oli maatalousyhteiskunnassa tärkeä oppia niitä taitoja, joita he aikuisina tulisivat tarvitsemaan. Sukupuolenmukainen työnjako sääteli, mitä töitä tai taitoja tytöille ja pojille opetettiin. Lisäksi osa tehtävistä oli sellaisia, joita sekä miehet että naiset tekivät yhdessä. Tällaisia olivat muun muassa peltotyöt. Pojan oli tärkeä oppia ajamaan hevosta, mutta myös monet tytöt saivat hankkia itselleen tämän taidon.17 Muistan, että isoäitini Elli kertoi ajaneensa hevosella maitoa meijeriin. Eräällä maidonvientimatkalla hevonen oli säikähtänyt tuolloin vielä harvinaisen auton ääntä ja pakokaasun hajua. Isoäidilläni oli ollut suuria vaikeuksia pitää hevonen ja rattaat maantiellä.


Lapsen asemaan ja arvostukseen perheessä vaikutti vahvasti se, kumpaa sukupuolta lapsi oli sekä mihin sosiaaliseen ryhmään lapsi kuului. Yleensä tilan peri vanhin poika. Tämän perusteella pojilla voidaan katsoa olleen perheissä arvostetumpi asema kuin tytöillä. Vanhimman pojan lapsuus oli usein tuttua ja turvallista, koska häntä ei yleensä lähetetty mihinkään palkolliseksi, vaan hän sai viettää lapsuuden jälkeisenkin ajan kotitalossaan, jonka myöhemmin perisi.18

Kuva 3. Todistus vihkimisestä ja kunniallisesta elämästä. FMIA 191.





Isoäidin kertomista tarinoista muistan myös kuvaukset, kuinka viljaa puitiin riihessä. Puintia varten kuhilaista korjatut ruislyhteet tuotiin riiheen. Riihtä lämmitettiin ja lyhteiden kuivuudesta riippui, kuinka pitkään työ kesti. Aluksi ruislyhteet iskettiin seinää vasten. Osa jyvistä irtosi jo tässä vaiheessa. Tämän jälkeen puitiin varstoilla pareittain, jolloin kaksi ihmistä iski varstallaan aina samaan kohtaan. Puinnin jälkeen jyvät puhdistettiin. Tähän työhön käytettiin viskuria. Se oli viljan puhdistukseen käytetty kone. Kammesta kiertämällä koneessa oleva tuuletin poisti akanat, pölyn ja korrenpätkät viljasta. Kun puimakoneet kehittyivät, vanhat käsikäyttöiset viskurit korvautuivat tehokkaammilla viljanlajittelukoneilla.


Isoäitini kertoi myös, kuinka kuppari kävi Talosella ja ainakin hänen isäänsä Ottoa hoidettiin kuppaamalla. Tätä hoitomuotoa käytettiin muun muassa helpottamaan sairauden aiheuttamaa kipua vähentämällä kudoksien sisäistä painetta. Kuppauksessa hoidettavasta poistetaan laskimoverta käyttämällä kuppaussarvia tai imukuppeja, jotka imeytetään ihoon vetämällä verta alipaineen avulla. Kuppauksessa laskimoveri aktivoidaan asettamalla imukupit suonten määrittämiin pisteisiin. Isoäitini mukaan Talosella käynyt kuppari käytti isoäitini mukaan lehmänsarvista tehtyjä imukuppeja. Ennen imukuppien asettamista kupattavan kehoon tehtiin haavoja kuppauskirveellä, jonka jälkeen imukupit imettiin ihoon kiinni. Kuppausta jatkettiin, kunnes verentulo tyrehtyi tai veri muuttui maitomaiseksi. Lopuksi imukupit poistettiin ja ulos vuotanut veri pestiin pois.


Oton ja Wilhelmiinan lapsista vanhin, Sofia Wilhelmiina, avioitui ensimmäisenä. Hänet vihittiin 11.12.1902 Juho Emil Jokisen kanssa. Heille syntyi kuusi lasta, neljä poikaa ja kaksi tyttöä. Sulhaselle tämä oli jo toinen liitto. Hän oli jo jäänyt leskeksi puolitoista vuotta aikaisemmin. Edellisestä liitosta hänellä oli kuusi lasta.19


Kun Sofia Talonen vihittiin Juho Emilin kanssa, hänen 16-vuotias pikkusiskonsa Hilja kuoli seuraavana päivänä aamuyöstä tuberkuloosiin. Sofia pani morsiushuntunsa pikkusiskonsa arkkuun. Sofian lapsenlapsi Mirja Salomaa kertoo:


Hilja Aliina kuoli 16-vuotiaana. Sofi-mammani on kertonut, että hänen ja Juho Emilin häitä tanssittiin 11.12.02 Talosen pirtissä, kun samana yönä kuoli tämä sisarensa talon toisessa päässä. Kysyin Sofilta häihini hänen huntuaan, niin hän kertoi laittaneensa sen Hilja-sisarensa päälle arkkuun. Sofia oli silloin 26-vuotias.20


Sofia ja Juho Emil asettuivat asumaan Rekolan tilalle Portaan kylässä. Talosen tilan isäntänä isänsä Oton jälkeen jatkanut Otto Oskari avioitui 4.5.1918 Martta Ihamäen kanssa. Heille syntyi viisi lasta, yksi tyttö ja neljä poikaa. Liitto oli molempien puolisoiden ensimmäinen. Nuorin lapsista, Elli Maria avioitui 16.3.1918 Joose Männikön kanssa. He asettuivat asumaan Somerolle. Myös heille syntyi kuusi lasta, joista neljä oli poikia ja kaksi tyttöä. Liitto oli molempien puolisoiden ensimmäinen.21 Kaksi muuta aikuisiksi elänyttä poikaa Juho Alfred ja Kalle August pysyivät naimattomina koko ikänsä. He asuivat kotitilalla suurimman osan elämästään.

Kuva 4. Juho Emil Pura (Jokinen) sylissään Martti, Lyyli, Oskari ja Sofia. Jyrki Ali-Yrkön kokoelmat.

Kuva 5. Ote Tammelan seurakunnan vuosien 1889-1898 rippikirjasta.





Otto ja Wilhelmiina Talosen lapsista Hilda Maria (1884-1887), Hilja Aliina (1886-1902) ja Juho Alfred (1880-1918) kuolivat keuhkotuberkuloosiin. Suurimmassa osassa maata keuhkotauti tarkoitti kroonista keuhkotuberkuloosia, jolle ominaista oli hidas ja asteittainen eteneminen. Tuberkuloosi ymmärrettiin 1900-luvun alussa yleensä samaksi asiaksi kun ”keuhkotauti”, mutta keuhkojen lisäksi tuberkuloosia esiintyy myös luustossa ja nivelissä, sisäelimissä ja ihokudoksissa. Kansankielellä keuhkotautikuolemat jakautuivat keuhkotautiin, hivutustautiin, hengenahdistukseen tai vesitautiin sen mukaan, miten vaikeita oireet olivat ennen kuolemaa. Lähinnä esikaupunkien sosiaalisten ongelmien takia keuhkotauti yhdistettiin usein köyhyyteen, mutta maantieteellisesti tuberkuloosista kärsi pahimmin vauraan Etelä- ja Keski-Pohjanmaan rannikkoseutujen väestö.22


Vielä 1800- ja 1900-lukujen vaihteessa lähes kaikki suomalaiset saivat lapsena tuberkuloosin primaaritartunnan, mutta vain pienelle osalle heistä kehittyi myöhemmin kliininen tauti. Näistä osa kuoli tuberkuloosiin. Osalle tartunnan saaneista tartunta ei aiheuttanut minkäänlaisia oireita. Osa sai vain lieviä oireita tai hyvin pitkäaikaisen taudin, joka saattoi kestää vuosia ennen kuin potilas menehtyi siihen.23


Oton ja Wilhelmiinan tyttären Hilda Eliinan (1890-1895) kuolinsyy on tuntematon. Yrjö Vihtorin (1888-1889) kuolinsyyksi on mainittu influenssa. Modernin lääketieteen ajan ensimmäinen influenssaepidemia oli vuosien 1889-90 ”ryssännuha” (ryska snufva), joka levisi nopeasti. Maaseudulla tämä influenssa aiheutti hetkellisesti suuren sairastuvuuden. Mäkelän mukaan se oli vaarallinen tauti vain kroonisesti sairaille ja vanhuksille. Lapset sairastuivat hyvin lievästi, mutta aikuisilla nousi tavallisesti korkea kuume kahdeksi päiväksi. Kuumeen aikana ilmeni voimattomuutta ja kovia lihaskipuja sekä ylähengitysteiden tulehdusten aiheuttamaa nuhaa ja yskää.24

Kuva 6. Talosen sisarukset Elli, Oskari ja Jonne. Hannu Männikön kokoelmat.








8 Rengon seurakunnan rippikirja 1853–1859; Suuri maatilakirja – Lantgårdar i Finland. Hämeen lääni 5, 1117. Eskola on sukutila vuodesta 1539. Rengon seurakunnan vuosien 1853–1859 rippikirjan mukaan Otolla oli viisi sisarusta.


9 Haavisto 1977, 57, 66. Adolf Lindebergin vanhemmat olivat torppari Fredrik Mikonpoika ja talollisen tytär Kaisa Petterintytär. Maria Kristiina Juhontytär oli Tammelan Kallion kylän Mikkolan tytär.


10 Markkola 2007, 260–261.


11 Kemppainen 1990, 50, 58–59.


12 Heikinmäki 1981, 350.


13 Häggman 1996, 10.


14 Haavisto 1977, 66. Olga Maria Lindeberg (myöh. Bäcklund) muutti Helsinkiin vuonna 1878. Hänen jälkeläisiään ovat muun muassa kirjailija Kauko Kare.


15 Pulma 1992, 51.


16 Ks. LIITE 1.


17 Markkola 2007, 254.


18 Markkola 2007, 253–257.


19 Ali-Yrkkö 2001, 42. Juho Emil Jokinen käytti alun perin sukunimeä Ali-Yrkkö. Mentyään naimisiin Puran leskiemännän kanssa, hän käytti sukunimeä Pura. Avioituessaan toisen kerran, hän käytti nimeä Jokinen.


20 Mirja Salomaan sähköpostiviesti Jaakko Lindille 9.11.2020; Kiiskinen 1992, 16. Vanha tapa varustaa vainajan arkku tarve-esineillä säilyi 1900-luvulle asti. Henkilökohtaisia matkavarustuksia saattoivat olla piippu, kampa ja nenäliina. Lapsille annettiin mukaan leluja. Joskus mukaan laitettiin myös työkaluja, kuten kirves tai nauloja. Ruokaa laitettiin vainajan mukaan vain harvoin. Sen sijaan viinapullon antaminen mukaan oli yleisempää. Naimattomana kuolleelle annettiin varustukseksi huntu mahdollisesti tulevia häitä varten.


21 Ks. LIITE 1.

